苏轼
次韵毛滂法曹感雨诗
江南佳公子，遗我锦绣端。
揽之温如春，公子焉得寒。
兴雨自有时，肤寸便濛{?漫}。
敛藏以自润，牛斗何足干。
空庭月与影，强结三友欢。
我岂不足欤，要此清团团。
所欢在一醉，常恐樽中干。
舍酒尚可乐，明珠如弹丸。
但恐千仞雀，忽忽发虚弹。
迨子闲暇时，种子田中丹。
一朝涉世故，空腹容欺谩。
我顷在东坡，秋菊为夕餐。
永愧坡间人，布褐为我完。
雪堂初覆瓦，上簟无下莞。
时时亦设客，每醉筒辄殚。
一笑便倾倒，五年得轻安。
公子岂我徒，衣钵传一箪。
定非郊与岛，笔势江河宽。
悲吟古寺中，穿帷雪漫漫。
他年记此味，芋火对懒残。